- Բեմական գործունեությունս, իմ արտիստական կյանքն ապահովել է մարդասիրական, համերաշխ մի ընտանեկան մթնոլորտ, ուր բարոյական արժեքներն ու հայրենասիրությունն ամենավերևում են եղել: Երգչուհին որտեղ էլ հանդես գա` պիտի իր գործունեության մեջ դնի բարոյական, հայրենիքի հանդեպ վեհ գաղափար, որը և կծառայի իր ազգին: Երբ Հայկանուշ Դանիելյանն առաջին անգամ ինձ լսեց և «հինգ» գնահատականը դրեց` ես ապագա ճանապարհիս լույս գտա, թևավորվեցի: Ա´յ, այդ գնահատականն իմ կյանքի առաջին ուղենիշներից էր: Հետո` հուշերն ու հիշարժան դրվագները բազմաթիվ են... Աշխարհահռչակ գիտնական Վիկտոր Համբարձումյանն ամեն գարնանամուտին ինձ կանչում էր Բյուրական և նվիրում իր իսկ ձեռքով քաղած ձնծաղկեփունջ ու ասում` թող գարունդ ձնծաղկաբույրով միշտ լցվի... Հպարտ եմ, որ այլ գեղեցիկ հուշեր էլ ունեմ. նախկին ԽՍՀՄ ղեկավար Նիկիտա Խրուշչովի, Արամ Խաչատրյանի, Բաղրամյանի, Միկոյանի, Կարեն Դեմիրճյանի, Առնո Բաբաջանյանի, Սիլվա Կապուտիկյանի, բազում այլ հայտնի մարդկանց հետ հանդիպումներն ինձ հպարտացնում են: Ավելացնեմ, որ ես թվով յոթ հոգևորական առաջնորդների հետ մտերիմ ու բարեկամական կապեր ունեի, ովքեր նաև իմ երգերի երկրպագուն էին: